ലോകം മുഴുവന് ചാരക്കണ്ണുകളുള്ള ഇസ്രാഈലിനെ നാണം കെടുത്തിയ ജയില് ചാട്ടത്തിലെ നായകര് പിടിയിലായതായി പൊലീസ് ജറുസലേം: 11.09.2021 ലോകത്തിന് മുന്നില് ഇസ്രാഈലിന് ഏറ്റവും കൂടുതല് നാണക്കേട് സമ്മാനിച്ച ദിവസങ്ങളായിരുന്നു കടന്നുപോയത്. ലോകം മുഴുവന് ചാരക്കണ്ണുകളുള്ള ഇസ്രാഈലിന് പക്ഷെ സ്വന്തം രാജ്യത്തെ അതിസുരക്ഷയുള്ള ജയിലില് നിന്ന് ആറ് ഫലസ്തീന് തടവുകാര് അതിസാഹസികമായി രക്ഷപ്പെട്ടത് തെല്ലൊന്നുമല്ല ക്ഷീണം ഉണ്ടാക്കിയത്. ഉദ്യോഗസ്ഥരുടെ മണ്ടത്തരങ്ങള് എന്നാണ് ഇസ്റാഈല് മാധ്യമങ്ങള് സംഭവത്തെ വിശേഷിപ്പിച്ചത്. ഒടുവില് അവര്ക്ക് ഏറ്റവും ആശ്വാസം പകരുന്ന വാര്ത്തകളാണ് ഇസ്റാഈല് പൊലീസ് വെളിപ്പെടുത്തിയിരിക്കുന്നത്. തടവ് ചാടിയവരില് നാല് പേര് പിടിയിലായതായി പൊലീസ് അറിയിച്ചു. രണ്ടുപേരെ ശനിയാഴ്ച പുലര്ചെ ഒരു കാര് പാര്കില് നിന്നും ബാക്കിയുള്ള രണ്ടുപേരെ നസ്രത് നഗരത്തിന് സമീപത്ത് നിന്നും പിടികൂടിയതായാണ് പൊലീസ് പറയുന്നത്. വടക്കന് ഇസ്രാഈലിലെ ഗില്ബോവ ജയിലില് നിന്ന് തുരങ്കമുണ്ടാക്കിയാണ് തടവുകാര് രക്ഷപ്പെട്ടത്. അതീവ സുരക്ഷയോടു കൂടി ഈ വിഭാഗം നിര്മിക്കുന്നതിന് വന് തുകയാണ് ഇസ്രാഈല് ചെലവഴിച്ചത്. ഭീകരരെ അടയ്ക്കുന്നതിനു മാത്രമായി പ്രത്യേകം നിര്മിച്ചതാണിത്. സ്പൂണ് ആണ് തുരങ്കം നിര്മിക്കുന്നതിന് പ്രതികള് ഉപയോഗിച്ചതെന്നാണ് പറയുന്നത്. തടവുകാര് ജയിലിനു പുറത്തെത്താന് ഉപയോഗിച്ച തുരങ്കത്തിന്റെ ചിത്രം സമൂഹമാധ്യമങ്ങളില് വൈറലായിരുന്നു. രക്ഷപ്പെട്ടവരില് പലസ്തീനിലെ ഫതഹ് പാര്ടിയുടെ സൈനിക വിഭാഗം കമാന്ഡര് സകരിയ സുബൈദിയുള്പെടെ ഉള്ളവരാണ് ഉണ്ടായിരുന്നത്. നിരവധി ആക്രമണങ്ങളില് പങ്കുണ്ടെന്ന് സംശയിച്ച് 2019 ലാണ് ഇസ്രാഈല് സേന സകരിയയെ പിടികൂടിയത്. നാല് പേര് ജീവപര്യന്തം തടവ് ശിക്ഷ അനുഭവിക്കുകയായിരുന്നു. മാസങ്ങളോളം പരിശ്രമിച്ചാണ് തടവുകാര് തടവ് ചാടിയതെന്നാണ് സംശയിക്കുന്നത്. അവരുടെ സെലിന്റെ തറയില് ദ്വാരം കുഴിച്ചതായി കരുതപ്പെടുന്നു. നിരവധി സുരക്ഷാ വീഴ്ചകളാണ് ഇസ്രാഈല് മാധ്യമങ്ങള് ജയില് ചട്ടത്തില് ചൂണ്ടിക്കാട്ടുന്നത്. ജയിലിന്റെ രൂപരേഖ അതിന്റെ നിര്മാണത്തില് ഉള്പെട്ട ആര്ക്കിടെക്റ്റുകള് വെബ്സൈറ്റില് പ്രസിദ്ധീകരിച്ചതായി പറയുന്നു. ടണല് എക്സിറ്റിന് തൊട്ടടുത്തുള്ള വാച് ടവറില് നിലയുറപ്പിച്ച ഗാര്ഡ്, പ്രതികള് രക്ഷപ്പെടുന്ന സമയത്ത് ഉറങ്ങുകയായിരുന്നുവെന്നും റിപോര്ടുകള് ഉണ്ടായിരുന്നു. ഇവരെ പിടിക്കാനായി ഹെലികോപ്ടറും ഡ്രോണുകളും ഉപയോഗിച്ചു തിരച്ചില് നടത്തി വരുന്നതിനിടെയാണ് നാല് പേര് പിടിയിലായത്.